**Ministru kabineta noteikumu projekta „Noteikumi par speciālajām profesijām, kurās privāto pensiju fondu pensiju plānos norādītais strādājošo pensijas vecums var būt mazāks par 55 gadiem” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks  | Ministru kabineta noteikumu projekts „Noteikumi par speciālajām profesijām, kurās privāto pensiju fondu pensiju plānos norādītais strādājošo pensijas vecums var būt mazāks par 55 gadiem” (turpmāk - noteikumu projekts) mērķis ir noteikt speciālajās profesijās strādājošos, kuriem privāto pensiju fondu pensiju plānā noteiktais pensijas vecums var būt mazāks par 55 gadiem, kā arī minimāli nepieciešamo nodarbinātības ilgumu, kas jānostrādā attiecīgajā profesijā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts atbilstoši Ministru prezidenta 2020.gada 6.janvāra rezolūcijai Nr.12/2019-JUR-294, pamatojoties uz ko, Labklājības ministrijai saskaņā ar Ministru kabineta 2009.gada 7.aprīļa noteikumu Nr.300 "Ministru kabineta kārtības rullis" 234. punktu līdz 2020.gada 1.augustam jāsagatavo un noteiktā kārtībā jāiesniedz Ministru kabinetā Privāto pensiju fondu likuma 17.panta sestajā daļā minēto tiesību akta projektu, attiecīgi nodrošinot pārejas noteikumu 2.punktā Ministru kabinetam dotā uzdevuma izpildi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība   | Latvijā pensiju sistēma veidota trīs līmeņos. Pensiju sistēmas 1.līmenis ir valsts obligātā nefondētā pensiju shēma, ko regulē likums „Par valsts pensijām” (spēkā no 1996.gada 1.janvāra), pensiju sistēmas 2.līmenis ir valsts obligātā fondētā pensiju shēma, ko regulē Valsts fondēto pensiju likums (spēkā no 2001.gada 1.jūlija) un pensiju sistēmas 3.līmenis ir privātā brīvprātīgā pensiju shēma, ko laika posmā no 1998.gada 1.jūlija līdz 2020.gada 13.janvārim regulēja likums “Par privātajiem pensiju fondiem”, bet šobrīd to regulē Privāto pensiju fondu likumu (spēkā no 2020.gada 13.janvāra). Privātās brīvprātīgās pensiju shēmas mērķis ir tās dalībniekiem ar privāto pensiju fondu starpniecību uzkrāt un ieguldīt viņu pašu izdarītās un viņu labā brīvprātīgi izdarītās naudas līdzekļu iemaksas, līdz ar to nodrošinot šiem dalībniekiem vecumā papildpensiju. Pensiju fondi var būt slēgti vai atklāti un tiem var būt viens vai vairāki pensiju plāni. Šobrīd Latvijā darbojas 6 privātie pensiju fondi, no tiem 5 ir atklātie pensiju fondi un 1 - slēgtais pensiju fonds, kuri piedāvā 16 pensiju plānus. Pensiju plāna dalībnieki var piedalīties pensiju plānā gan tieši, gan ar savu darba devēju starpniecību. Uzkrātais kapitāls ir privātpersonas īpašums neatkarīgi no tā, kas veicis iemaksas, turklāt uz to attiecas mantojuma tiesības. 2019.gada 19.decembrī Saeima pieņēma jauno Privāto pensiju fondu likumu, kas stājās spēkā 2020.gada 13.janvārī. Šā likuma 17.panta sestajā dāļā ir noteikts, ka privāto pensiju fondu pensiju plānā noteiktais pensijas vecums nevar būt mazāks par 55 gadiem, izņemot tādās speciālajās profesijās strādājošos, kuru sarakstu un kuriem minimāli nepieciešamo nodarbinātības ilgumu attiecīgajā profesijā nosaka Ministru kabinets. Savukārt pārejas noteikumu 2.punkts nosaka, ka Ministru kabinets līdz 2020.gada 1.augustam izdod šā likuma [17.panta](https://likumi.lv/ta/id/311721#p17) sestajā daļā minētos noteikumus. Līdz attiecīgo Ministru kabineta noteikumu spēkā stāšanās dienai, bet ne ilgāk kā līdz 2020.gada 1.augustam piemēro Ministru kabineta 2014.gada 21.janvāra noteikumus Nr.47 "[Noteikumi par speciālajām profesijām, kurās privāto pensiju fondu pensiju plānos norādītais strādājošo pensijas vecums var būt mazāks par 55 gadiem](https://likumi.lv/ta/id/263928-noteikumi-par-specialajam-profesijam-kuras-privato-pensiju-fondu-pensiju-planos-noraditais-stradajoso-pensijas-vecums-var-but-m...)" (turpmāk - noteikumi Nr.47), ciktāl tie nav pretrunā ar šo likumu. Tātad atbilstoši pārejas noteikumiem šobrīd, bet ne ilgāk kā līdz 2020.gada 1.augustam, joprojām ir piemērojami noteikumi Nr.47, kas izstrādāti saskaņā ar iepriekšējo likumu “Par privātajiem pensiju fondiem”.Saskaņā ar Privāto pensiju fondu likuma 17.panta sesto daļu pensiju plānā noteiktais pensijas vecums ir 55 gadi. Tādējādi, veicot iemaksas privātajā pensiju fonda pensiju plānā, tiesības uz uzkrāto papildpensiju var iegūt no 55 gadu vecuma. Šajā likuma normā ir paredzēta arī minēto tiesību iegūšana pirms 55 gadu vecuma sasniegšanas speciālajās profesijās strādājošiem, kuru sarakstu nosaka Ministru kabinets. Tas nozīmē, ka šīs personas var izvēlēties uzkrāto papildpensiju saņemt no agrāka vecuma. Taču šī iespēja nav obligāti jāizmanto, bet, tāpat kā vispārējā gadījumā, var turpināt dalību pensiju plānā un uzkrāto papildpensiju saņemt no vēlāka vecuma. Atšķirīgus nosacījumus attiecībā uz noteiktām profesijām paredzēja arī iepriekš piemērojamais likums „Par privātajiem pensiju fondiem”, pamatojoties uz kuru tika izdoti Ministru kabineta 1998.gada 28.aprīļa noteikumi Nr.155 „Noteikumi par profesijām, kurās strādājošiem var paredzēt speciālus pensiju plānus privātajos pensiju fondos” (spēkā no 1998.gada 1.jūlija līdz 2013.gada 7.augustam) (turpmāk – noteikumi Nr.155) un noteikumi Nr.47. Attiecīgo noteikumu profesiju sarakstā tika iekļautas darbinieku kategorijas, kuru darbs pakļauts *paaugstinātam profesionālo iemaņu zaudēšanas riskam, specifiskam veicamā darba raksturam, kaitīgiem, psiholoģiskiem faktoriem, stresam, dzīvības un veselības apdraudējumam (riskam)*. Līdzīgi kā iepriekšējos noteikumos Nr.47, arī noteikumu projektā tiek noteikts speciālajās profesijās strādājošo saraksts un konkrēts vecums, no kura ir iespēja saņemt privāto pensiju fondu pensiju plānā uzkrāto papildpensiju (noteikumu projekta 1.punkts, pielikums). Tāpat noteikumu projektā ir noteikts, ka minimāli nepieciešamais nodarbinātības ilgums, kas jānostrādā attiecīgajā profesijā, ir vismaz 10 gadi (noteikumu projekta 2.punkts). Tas nozīmē, ja persona savā darba mūžā ir strādājusi kādā no noteikumu projektā noteiktajām profesijām kopumā 10 gadus, tai skaitā ar pārtraukumiem, tad tai no agrāka vecuma ir tiesības izņemt privāto pensiju fondu pensiju plānā uzkrāto papildpensiju. Minimālais nodarbinātības ilgums tika izvērtēts, izstrādājot 2016.gada 22.marta grozījumus noteikumos Nr.47 (spēkā no 2016.gada 1.aprīļa), kad Labklājības ministrija vērsās pie ministrijām, kuras iesaistījās noteikumu Nr.47 izstrādes procesā, ar lūgumu sniegt viedokli un ierosinājumus saistībā ar nodarbinātības ilgumu speciālajās profesijās strādājošām personām, kuras var saņemt privāto pensiju fondu pensiju plānā uzkrāto papildpensiju atbilstoši pensiju plāna noteikumiem pirms 55 gadu vecuma sasniegšanas. Apkopojot rezultātus, kā optimālākais risinājums tika noteikts, ka minimālais nodarbinātības ilgums ir 10 gadi, kas tiek saglabāts arī noteikumu projektā.Tāpat noteikumu projektā ir atrunāts, ka nodarbinātības periodu noteiktajā profesijā persona var apliecināt ar darba grāmatiņu (darba līguma grāmatiņu), darba līgumu, darba devēja izziņu, Latvijas Valsts arhīva izziņu, tiesas nolēmumu un citiem nodarbinātības ilgumu apliecinošiem dokumentiem (noteikumu projekta 2.punkts).Noteikumu Nr.47 pamata redakcijas (spēkā no 2014.gada 24.janvāra līdz 2016.gada 31.martam) 2.punkts paredzēja, ka nodarbinātības ilgumu speciālajās profesijās nosaka atbilstoši pensiju plāna noteikumiem. Kā iepriekš minēts 2016.gada 1.aprīlī stājās spēkā 2016.gada 22.marta grozījumi noteikumos Nr.47, kas noteica, ka attiecīgajā speciālajā profesijā jānostrādā vismaz 10 gadi, lai varētu no agrāka vecuma saņemt privāto pensiju fondu pensiju plānā uzkrāto papildpensiju. Vienlaikus grozījumi noteica arī to, ka persona, kura līgumu ar privāto pensiju fondu par dalību pensiju plānā noslēgusi līdz 2016.gada 31.martam, uzkrāto pensijas kapitālu izmaksā atbilstoši minētā līguma noteikumiem par nodarbinātības ilgumu konkrētajā speciālajā profesijā. Noteikumi Nr.47 ar šādu normu tika papildināti, ievērojot tiesiskās paļāvības principu, ņemot vērā arī to, ka vēl iepriekšējos noteikumos Nr.155 (spēkā no 1998.gada 1.jūlija līdz 2013.gada 7.augustam) nosacījumi par nodarbinātības ilgumu nebija noteikti. Līdz ar to, arī noteikumu projektā ir atrunāts tas, ka personai, kura līgumu ar privāto pensiju fondu par dalību pensiju plānā noslēgusi līdz jauno noteikumu spēkā stāšanās dienai, uzkrāto pensijas kapitālu izmaksā atbilstoši iepriekš noslēgtā līguma noteikumiem attiecībā uz nodarbinātības ilgumu (noteikumu projekta 3.punkts). 2014.gadā, izstrādājot MK noteikumus Nr.47, ministrijām tika lūgts izvērtēt un sniegt informāciju par tām profesijām, kurās strādājošiem būtu nepieciešams noteikt tiesības no agrāka vecuma (t.i., pirms 55 gadiem) saņemt privāto pensiju fondu pensiju plānā uzkrāto papildpensiju, pamatojoties uz kuru noteikumos Nr.47 tika izveidots speciālajās profesijās strādājošo saraksts. Sagatavojot noteikumu projektu, iepriekš sastādītais saraksts tika papildināts ar sociālajā jomā nodarbināto profesijām, jo izstrādājot noteikumus Nr.47, šīs nozares profesijas netika apzinātas.Lai noskaidrotu sarakstā iekļaujamās sociālās jomas nodarbināto profesijas, Labklājības ministrijas apzināja savā padotībā esošo iestāžu nodarbinātos, kuru darbs ir saistīts ar *smagiem vai kaitīgiem darba apstākļiem, paaugstinātām prasībām veselības stāvoklim, īpašiem nenovēršamiem darba riskiem vai sociālo bīstamību, paaugstinātu profesionālo iemaņu zaudēšanas risku, specifisku veicamā darba raksturu, kaitīgiem, psiholoģiskiem faktoriem, stresu, dzīvības un veselības apdraudējumu (risku*), kurus būtu jāiekļauj speciālajās profesijās strādājošo sarakstā un kuriem tādējādi būtu tiesības no agrāka vecuma izmantot privāto pensiju fondu pensiju plānā izdarītās iemaksas. Apzinot šos nodarbinātos, tika vērtēts arī vecums, no kura tiem varētu būt tiesības, izmatot privāto pensiju fondu pensiju plānā uzkrātos līdzekļus. Labklājības ministrija, lai noskaidrotu šos nodarbinātos, arī tieši sazinājās ar padotībā esošajām iestādēm, kā, piemēram, ar Valsts bērnu tiesību aizsardzības inspekciju, Valsts sociālās apdrošināšanas aģentūru u.c. Apkopojot rezultātus speciālajās profesijās strādājošo sarakstā tika iekļauti nodarbinātie, kuru pienākumu izpildē pamatā ir darbs ar klientiem, tādējādi, ņemot vērā darba specifiku, ikdienā ir pakļauti, sociālai bīstamībai, kaitīgiem psiholoģiskiem faktoriem, augstam stresa līmenim, dzīvības un veselības apdraudējumam (riskam), sarakstā neiekļaujot tos nodarbinātos, kuru ikdienas darba pienākumi pamatā saistīti ar administratīvo darbu.Attiecīgi atbilstoši Ministru kabineta 2017.gada 23.maija noteikumos Nr.264 “Noteikumi par Profesiju klasifikatoru, profesijai atbilstošiem pamatuzdevumiem un kvalifikācijas pamatprasībām” (turpmāk - noteikumi Nr.264) noteiktajiem profesiju nosaukumiem Labklājības ministrija noteikumu projekta speciālajās profesijās strādājošo sarakstā iekļāva šādus sociālās jomas nodarbinātos: bāriņtiesas loceklis, bāriņtiesas locekļa palīgs, sociālais darbinieks (apvienoti visi sociālie darbinieki, t.sk., karitatīvais sociālais darbinieks, kopienas sociālais darbinieks), sociālais audzinātājs, sociālais aprūpētājs, sociālais rehabilitētājs, sociālās palīdzības organizators, sociālais mentors, pavadonis, asistents (apvienoti visi asistenti, t.sk., asistents personām ar invaliditāti, asistents personām ar dzirdes traucējumiem), aprūpētājs (apvienoti visi aprūpes darbinieki).Uzskaitītie nodarbinātie ikdienu sastopas ar augstu emocionālo un fizisko apdraudējumu, veicot darbu, kas saistīts ar palīdzības sniegšanu dažādām sociālās atstumtības riskam pakļautajām iedzīvotāju grupām, kurām ir sociālās funkcionēšanas problēmas, kādēļ bieži nākas saskarties ar psiholoģiski smagām situācijām, agresivitāti, lielu emocionālo spriedzi, dažādiem fiziskiem faktoriem, kas rada veselības apdraudējumu. Ar klientiem jāstrādā ne tikai iestādē darba telpās, bet to apsekošanu jāveic arī dzīvesvietā vai darbs ir tieši saistīts ar klientu mājās, kas rada papildus riskus fiziskam un veselības apdraudējumam. Tā, piemēram, aprūpētāja pienākumi ir saistīti ar lielu fizisku noslodzi - klientu celšanu, grozīšanu, radot papildus veselības apdraudējums saistībā ar klientu fizisku aprūpi. Sociālā audzinātāja darbs ikdienā saistīts ar atbalsta sniegšanu bērniem ar sociālās funkcionēšanas problēmām ilgstošas sociālās aprūpes un sociālās rehabilitācijas institūcijās - bērniem bāreņiem, bez vecāku gādības palikušiem bērniem un bērniem, kuru vecākiem ir patraukta vecāku vara, līdz ar to šiem speciālistiem nākas saskarties ar psiholoģiski smagām situācijām. Savukārt sociālais darbinieks, veicot ikdienas darbu ar riska grupu klientiem, ir pakļauts augstam izdegšanas riskam.Apkopojot priekšlikumus, sociālajā jomā nodarbinātajiem pensijas vecums, no kura ir iespēja saņemt privāto pensiju fondu pensiju plānā uzkrāto papildpensiju, ir noteikts - no 50 gadu vecuma. T.i., 15 gadus pirms vispārējā noteiktā pensionēšanās vecuma, kas saskaņā ar likumu “Par valsts pensijām” no 2025.gada 1.janvāra ir 65 gadi. Ņemot vērā Centrālā statistikas pārvaldes datus, 2018.gadā paredzamais mūža ilgums personām, kuras sasniegušas 50 gadu vecumu ir 28,2 gadi. Privātās brīvprātīgās pensiju shēmas mērķis ir nodrošināt tās dalībniekiem papildpensiju vecumā, līdz ar to personām, kuras no agrāka vecuma izmanto privāto pensiju fondu pensiju plānā uzkrātās iemaksas, ir jārēķinās, ka tie ir šīs personas papildu līdzekļi vismaz nākamos 28 gadus, kas ir salīdzinoši ilgs laika periods. Līdz ar to kā optimālākais pensijas vecums privāto pensiju fondu pensiju plānā uzkrājuma saņemšanai sociālajā jomā nodarbinātajiem ir noteikts 50 gadi (noteikumu projekta pielikuma 28.3.-28.13.apakšpunkts).Saskaņošanas procesā Kultūras ministrija precizēja noteikuma projekta pielikumu attiecībā uz kultūras darbiniekiem, apvienojot un salāgojot tos ar Valsts un pašvaldību profesionālo orķestru, koru, koncertorganizāciju, teātru un cirka mākslinieku izdienas pensiju un baleta mākslinieku pabalsta par radošo darbu likumu. Līdz ar to speciālajās profesijās strādājošo sarakstā ir iekļauti šādi kultūras darbinieki: orķestra mākslinieks, solists vokālists, kora mākslinieks, baleta mākslinieks, leļļu teātra aktieris un cirka mākslinieks (noteikumu projekta pielikuma 20.punkts).Ņemot vērā Izglītības un zinātnes ministrijas un Latvijas Brīvo arodbiedrību savienības ierosinājumus, noteikumu projekts speciālajās profesijās strādājošo sarakstā atbilstoši Ministru kabineta 2011.gada 10.maija noteikumiem Nr.354 “Noteikumi par pedagogu profesiju un amatu sarakstu” un noteikumiem Nr.264 iekļauti šādi izglītības nozarē nodarbinātie: pirmsskolas pedagogs (ietver pirmsskolas izglītības skolotāju, pirmsskolas izglītības mūzikas skolotāju un pirmsskolas izglītības sporta skolotāju), pamatizglītības pedagogs (ietver vispārējās pamatizglītības skolotāju un sākumizglītības skolotāju), speciālās izglītības pedagogs (ietver skolotāju logopēdu, speciālās izglītības skolotāju un speciālo pedagogu), vidējās izglītības pedagogs (ietver vispārējās vidējās izglītības skolotāju), profesionālās izglītības pedagogs (ietver profesionālās izglītības skolotāju un profesionālās ievirzes izglītības skolotāju) un sporta treneris. Izglītības nozarē nodarbinātie ir papildināti ar profesionālās izglītības pedagogu, jo tā darba pienākumi un darba apstākļi ir līdzīgi vidējās izglītības pedagoga darba pienākumiem un darba apstākļiem. Profesionālās izglītības pedagogs vēl lielākā mērā izjūt psiholoģisko stresu paaugstinātu atbildību par izglītojamajiem, ņemot vērā, ka apmācību process notiek arī darbnīcās pie tehnoloģiskām iekārtām, kur darba drošības ievērošana un izglītojamo uzraudzība gan mācību rezultātu sasniegšanā, gan darba drošības normu ievērošanā ir būtiska un stresa pilna (noteikumu projekta pielikuma 7.punkts).Ņemot vērā Tieslietu ministrijas ierosinājumu Ieslodzījuma vietu pārvaldē nodarbinātie noteikumu projekta pielikumā tiek apvienoti un izteikti vienā nodarbināto kategorijā - Ieslodzījuma vietu pārvaldē dienošās amatpersonas ar speciālajām dienesta pakāpēm (noteikumu projekta pielikuma 23.punkts).Pēc Tieslietu ministrijas ieteikuma, noteikumu projekta pielikumā tika precizēti arī Valsts probācijas dienestā nodarbināto nosaukumi, papildinot ar vadošo ekspertu brīvprātīgā darba jomā. Līdz ar to turpmāk sarakstā ir iekļauti šādi Valsts probācijas dienesta nodarbinātie: probācijas speciālists (apvieno probācijas speciālistu un vecāko probācijas speciālistu), vecākais lietvedis, kura amata pienākumos ietilpst apmeklētāju un probācijas klientu plūsmas koordinēšana, vadošais probācijas speciālists - nodaļas vadītājs un vadošais eksperts brīvprātīgā darba jomā.Speciālajās profesijās strādājošo sarakstā iekļautais nodarbinātais - probācijas speciālists, kas atbilsts noteikumos Nr.264 noteiktajam profesijas nosaukumam un atbilstoši amatiem Valsts probācijas dienestā ietver probācijas speciālistu un vecāko probācijas speciālistu, ir attiecināms arī uz tiem nodarbinātajiem, kuri līdz 2016.gada 31.decembrim veica Valsts probācijas dienesta teritoriālo struktūrvienību vecākā referenta amata pienākumus. Noteikuma projekta pielikumā tika precizēts vecākais lietvedis ar norādi - “kura amata pienākumos ietilpst apmeklētāju un probācijas klientu plūsmas koordinēšana”, jo ne visi vecākie lietveži ikdienā saskaras ar probācijas klientiem. Sarakstā precizētais vadošais probācijas speciālists - nodaļas vadītājs ir Valsts probācijas dienestā noteiktais amata nosaukums, kas atbilst noteikumos Nr.264 noteiktajai profesijai - pamatdarbības struktūrvienības vadītājs/direktors (valsts pārvaldes jomā). Valsts probācijas dienestā nodarbinātie papildināti arī ar vadošo ekspertu brīvprātīgā darba jomā (noteikumos Nr.264 - vecākais eksperts), jo tā amata pienākumu izpildes pamatā ir brīvprātīgā darba veicēju darba organizēšana un koordinēšana Valsts probācijas dienestā, tostarp probācijas klientu atbilstības novērtēšana iesaistīšanai līdzgaitniecības, atbalsta un atbildīguma apļu vai citos probācijas klientu atbalsta pasākumos, probācijas klientu iesaistīšanas minētajos pasākumos organizēšana, kā arī brīvprātīgo darba veicēju piesaiste izlīguma procesa organizēšanā un vadīšanā. Tādējādi šajā amatā nodarbinātais regulāri nonāk tiešā saskarsmē ar probācijas klientiem un tādēļ ikdienā ir pakļauts sociālai bīstamībai, psihoemocionālajiem riska faktoriem, augstam stresa līmenim, dzīvības un veselības apdraudējumam (noteikumu projekta pielikuma 19.punkts). Pēc Latvijas Brīvo arodbiedrību savienības, tās dalīborganizāciju Latvijas Iekšlietu darbinieku arodbiedrības un Latvijas Pašvaldību darbinieku arodbiedrības, kā arī Latvijas pašvaldību savienības ierosinājuma noteikumu projekta pielikumā ar pensijas vecumu 50 gadi, no kura var saņemt privāto pensiju fondu pensiju plānā uzkrāto papildpensiju, no jauna atbilstoši likuma “Par policiju” 2.1, 19. un 21.pantā minētajam ir iekļauta nodarbināto kategorija - Pašvaldības policijas darbinieks, kurš ieņem pašvaldības policijas amatu un pilda pašvaldības policijai likumā noteiktos uzdevumus. Šie pašvaldības policijas darbinieki speciālajās profesijās strādājošo sarakstā iekļauti, ņemot vērā darba specifiku, jo viņu ikdienas pienākumi ir saistīti ar likumpārkāpumiem un notikumiem, kas apdraud ne tikai iedzīvotāju un sabiedrības drošību, bet arī var apdraudēt pašu pašvaldības policijas darbinieku veselību un drošību. Pašvaldības policijas darbinieku darbs ikdienā ir saistīts ar sociāli bīstamiem un psiholoģiski kaitīgiem faktoriem, kā arī dzīvības apdraudējumu (noteikumu projekta pielikuma 29.punkts).Pamatojoties uz Latvijas bāriņtiesu darbinieku asociācijas, kā arī Latvijas pašvaldību savienības ierosinājumu, noteikumu projekta pielikums ar pensijas vecumu 50 gadi tika papildināts ar sociālajā jomā nodarbinātajiem - bāriņtiesas priekšsēdētāju un tā vietnieku. Šo nodarbināto iekļaušanu sarakstā tiek pamatota ar to, ka abi šie amati ir saistīti ar īpašiem nenovēršamiem darba riskiem un sociālo bīstamību, specifisku veicamā darba raksturu, kaitīgiem, psiholoģiskiem faktoriem, stresu, dzīvības un veselības apdraudējumu (risku). Bāriņtiesas priekšsēdētājs un vietnieks strādā paaugstināta stresa apstākļos. Minētie amati ir psiholoģiskās izdegšanas amati un saistīti ar bīstamību un nenovēršamiem darba riskiem, jo risināmas situācijas bērna tiesību nodrošināšanā nereti prasa iejaukšanos apstākļos, kas ir bīstami veselībai un dzīvībai. Bāriņtiesas priekšsēdētājs un vietnieks veic tādus pašus amata pienākumus kā bāriņtiesas loceklis, kas jau ir iekļauts sarakstā, un līdztekus vada pašvaldības izveidotu iestādi – bāriņtiesu (noteikumu projekta pielikuma 28.1. un 28.2.apakšpunkts).Noteikumu projekts paredz:1) noteikt speciālajās profesijās strādājošos, kuriem privāto pensiju fondu pensiju plānā noteiktais pensijas vecums var būt mazāks par 55 gadiem, kā arī minimāli nepieciešamo nodarbinātības ilgumu attiecīgajā profesijā. Speciālajās profesijās strādājošo saraksts ir iekļauts noteikumu projekta pielikumā;2) lai saņemtu izmaksas atbilstoši privāto pensiju fondu pensiju plāna noteikumiem, minimāli nepieciešamais nodarbinātības ilgums attiecīgajā profesijā kopumā ir jābūt vismaz 10 gadiem. Šo nodarbinātības periodu persona var apliecināt ar darba grāmatiņu (darba līguma grāmatiņu), darba līgumu, darba devēja izziņu, Latvijas Valsts arhīva izziņu, tiesas nolēmumu un citiem nodarbinātības ilgumu apliecinošiem dokumentiem;3) personai, kura līgumu ar privāto pensiju fondu par dalību pensiju plānā noslēgusi līdz jauno noteikumu spēkā stāšanās dienai, uzkrāto pensijas kapitālu izmaksā atbilstoši iepriekš noslēgtā līguma noteikumiem attiecībā uz nodarbinātības ilgumu konkrētajā speciālajā profesijā. |
| 3. | Projekta izstrādē iesaistītās institūcijas un publiskas personas kapitālsabiedrības | Labklājības ministrijas depertamenti un padotībā esošās iestādes, kā Valsts darba inspekcija, Valsts bērnu tiesību aizsardzības inspekcija, Valsts sociālās apdrošināšanas aģentūra un Veselības un darbspēju ekspertīzes ārstu valsts komisija.  |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Speciālajās profesijās strādājošas personas, kuras var saņemt privāto pensiju fondu pensiju plānā uzkrāto papildpensiju atbilstoši pensiju plāna noteikumiem no agrāka vecuma, t.i., pirms 55 gadu vecuma sasniegšanas. Noteikumu projekts skar arī privātos pensiju fondus.Uz 2019.gada 31.decembri privātajos pensiju fondu pensijas plānos bija iesaistīti 324 tūkst. dalībnieku, no tiem 115 tūkst. ir sasnieguši pensiju plānā noteikto pensijas vecumu, vairs neveic iemaksas un saņem papildpensijas kapitālu pa daļām.Saskaņā ar SEB Pensiju fonda informāciju, 2018.gadā saņemti 165 dalībnieku pieteikumu par uzkrāto papildpensijas izmaksu pirms 55 gadu vecuma, bet 2019.gadā – 172 dalībnieku.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nemaina sabiedrības pienākumus, kā arī veicamās darbības. Noteikumu projekts nerada papildus administratīvo slogu.Vienlaikus jāņem vērā, ja persona izvēlas privāto pensiju fondu pensiju plānā uzkrātos līdzekļus izņemt no agrāka vecuma, tad jārēķinās, ka uzkrātā papildpensijas summa būs mazāka, nekā krājot to ilgāk un izņemot vēlākā vecumā, jo turpinot veikt iemaksas savā pensiju plāna kontā, uzkrātā summa turpina pelnīt procentus.  |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība ir nodrošināta, 2020.gada 11.martā publicējot uzziņu par noteikumu projektu Labklājības ministrijas interneta mājas lapā, sadaļā “LM dokumentu projekti” (saite: <http://www.lm.gov.lv/lv/aktuali/lm-dokumentu-projekti>), kā arī Ministru kabineta interneta mājas lapā, sadaļā “Sabiedrības līdzdalība” (saite: <https://www.mk.gov.lv/content/ministru-kabineta-diskusiju-dokumenti>), lūdzot sniegt priekšlikumus līdz 2020.gada 25.martam. |
| 2. | Sabiedrības līdzdalība projekta izstrādē | Tika saņemts viens sabiedrības priekšlikums, lai speciālajās profesijās strādājošo sarakstā, kurā uzskaitītie nodarbinātie var saņemt privāto pensiju fondu pensiju plānā uzkrāto papildpensiju pirms 55 gadu vecuma sasniegšanas, iekļautu sociālā darbinieka profesiju. Šīs profesijas iekļaušana sarakstā ir pamatota ar to, ka sociālie darbinieki ir viena no riska grupām, kas prasa lielu emocionālo noturību. Sociālie darbinieki ikdienas profesionālajā darbībā ir pakļauti „izdegšanas” sindroma riskam. Sociālais darbs saistīts ar paaugstinātu emocionālo spriedzi un sarežģītas informācijas apstrādi. Šiem darbiniekiem jāuzņemas pilna atbildība par klientu problēmu efektīvu risināšanu un sociālo vajadzību apmierināšanu katru dienu. Savukārt sociālie darbinieki, kas strādā ar ģimenēm ar bērniem, kurās ir augsti sociālie riski, ir īpaši pakļauti paaugstinātai emocionālajai spriedzei un šis darbs prasa kompleksas zināšanas un prasmes.  |
| 3. | Sabiedrības līdzdalības rezultāti | Noteikumu projektā tika iekļauta sociālā darbinieka profesija. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Noteikumu projekta izpildi nodrošinās privātie pensiju fondi. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpildi nodrošinās attiecīgie privātie pensiju fondi. |
| 3. | Cita informācija | Nav. |

Ministru prezidents A. K. Kariņš

Labklājības ministre R.Petraviča

Vīza:

valsts sekretārs I.Alliks

Kudiņa, 67021678

Daiga.Kudina@lm.gov.lv